Noah og Frida Saito på henholdsvis 9 og 7 år har siden mandag været på campingferie i Terndrup med 40 andre børn. - Det er rigtig godt, og man møder en masse andre, som man bliver venner med, siger Frida. Og storebror Noah er helt enig. - Man har mange at lege med nærmest hele tiden, siger han. Søskendeparret er på camping med deres far, ligesom de mange andre børn også har en forælder med. Fælles for dem alle er, at ingen har begge forældre med. Nemt at være med i fællesskabet - Som enlig forælder på almindelig camping, kan det være svært at komme ind i fællesskabet, men her kommer vi alle sammen med de samme forudsætninger, siger Frederik Takesi Saito, der er far til Noah og Frida. "Fælles camping for enlige forældre" er skabt af seks enlige forældre, der alle har mødt hinanden på tidligere ferier, og på to måneder har de stablet campingpladsen på benene. - Det her var et koncept, der manglede, og vi synes bare, at det var så sjov en oplevelse, at vi gerne ville give den til nogle andre end os selv, siger arrangør Michael Nielsen. Campingpladsen ligger ved en spejderborg i Terndrup, hvor børnene leger på tværs af aldre og køn med svømmebassin og hoppeborg, som foreningen har sørget for. Også en ferie for forældrene Mens børnene mere eller mindre passer sig selv, er der tid til, at de enlige forældre kan få voksentid. - Når vi ankommer til pladsen, så begynder jeg at stille teltet op, og så forsvinder ungerne, og når vi skal hjem igen en uge senere, så finder jeg dem igen, siger Frederik Takesi Saito med et smil på læben. Det er første gang, at de enlige forældre og deres børn holder camping i Terndrup, men planlægningen til næste års campingferie er allerede gået i gang. - Vi vil rigtig gerne igen. Om det bliver her eller et andet sted, må vi jo se, siger arrangør Michael Nielsen.
På en spejderborg i Terndrup bliver der i år prøvet kræfter med camping for enlige forældre og deres børn. Noget, der ifølge børn og voksne har været en god oplevelse.